b'\n_START_ARTICLE_\nJackie Chan\n_START_SECTION_\nDjetinjstvo\n_START_PARAGRAPH_\nJackie Chan ro\xc4\x91en je 1954. godine u Hong Kongu kao Chan Kwong Sang i kad mu je bilo samo \xc5\xa1est godina roditelji su ga upisali u \xc5\xa1kolu Beijing Opera. Chanov otac bio je kuhar, a majka sprema\xc4\x8dica u ameri\xc4\x8dkom veleposlanstvu u Canberri (Australija). S obzirom da mali Chan, zbog prirode posla, nije mogao biti s roditeljima u Canberri oronuli internat u turisti\xc4\x8dkom pojasu Tsimshatsuija bio mu je jedini dom punih deset godina. Tu je nau\xc4\x8dio osnove: prevrtanje, padanje, akrobatsko borenje. Prisje\xc4\x87aju\xc4\x87i se toga razdoblja Chen \xc4\x87e jednom re\xc4\x87i: "U\xc4\x8dili smo sve i sva\xc5\xa1ta ali je treniranje \xc4\x8desto bilo vrlo naporno, ponekad je trajalo od pet ujutro pa sve do pono\xc4\x87i." Filmski redatelj koji je do\xc5\xa1ao u \xc5\xa1kolu tra\xc5\xbeiti dje\xc4\x8djeg glumca spasio je Jackija daljnje torture. Tada osmogodi\xc5\xa1njak, odmah je prihvatio gluma\xc4\x8dki \xc5\xbeivot jer mu je to omogu\xc4\x87avalo dulje spavanje. Njegov u\xc4\x8ditelj ohrabrivao ga je da se posveti karijeri i zato nikada nije stekao formalnu naobrazbu.\n_START_SECTION_\nFilmski po\xc4\x8deci\n_START_PARAGRAPH_\nRad na filmu Chanu se svidio i jo\xc5\xa1 kao mladi\xc4\x87 po\xc5\xbeelio je biti kaskader. Umjesto toga postao je najpoznatija zvijezda filmova s tematikom borila\xc4\x8dkih vje\xc5\xa1tina nakon Bruce Leeja. Lo Wei, \xc4\x8dovjek koji je stvorio i pretvorio u zvijezdu Brucea Leeja, najzaslu\xc5\xbeniji je i za meteorski brz uspjeh Jackija Chana. Godine 1973. zavr\xc5\xa1en je "Fist of Fury" (Zmajeva \xc5\xa1aka), drugi i na\xc5\xbealost posljednji film koji je Wei snimio s Leejem, u \xc4\x8dijem zadnjem kadru - simboli\xc4\x8dno - glavni junak gine. Tri godine kasnije, Wei potpisuje ekskluzivni ugovor s Jackijem Chanom i preko no\xc4\x87i promovira ga u zvijezdu broj jedan vlastite tvrtke Lo Wei Motion Picture Company. Prvi film koji je Jackie Chan napravio za Weia bio je upravo "New Fist of Fury". S vremenom Jackie Chan je postao \xc4\x8dovjek koji je pre\xc5\xbeivio nebrojene ogrebotine i modrice, nekoliko potresa mozga i hrpu prijeloma (prema Chanovoj vlastitoj evidenciji: jednom lubanje, tri puta nosa, obje vilice, vrata, klju\xc4\x8dne kosti, rebara, oba lakta, nekoliko puta \xc5\xa1ake, kuka, oba koljena, cjevanice, gle\xc5\xbenja i no\xc5\xbenih prstiju, a u sebi jo\xc5\xa1 uvijek bri\xc5\xbeno \xc4\x8duva puno stakla i jo\xc5\xa1 koje\xc4\x8dega drugoga dobivenog \'na dar\' nakon raznih eksplozija)._NEWLINE_U nekoliko navrata skoro je poginuo. Ni\xc5\xa1ta \xc4\x8dudno jer u svojim filmovima Jackie je hodao po u\xc5\xbearenom ugljenu, jeo ljute chilli paprike i pio industrijski alkohol. Kao oru\xc5\xbeje koristio je bicikle, rik\xc5\xa1e, stolice, tanjure, lepeze i gotovo sve \xc5\xa1to mu se na\xc5\xa1lo pri ruci. Negativci su ga bacali u bunar, palili, stavljali tone TNT-a na njega, davili ga pod vodom, pekli ga, pa \xc4\x8dak i objesili golog na gradski trg. I dok su u drugim filmovima glavni junaci visili na stijeni, Jackie je s nje padao. A ono \xc5\xa1to ga je najverovatnije u\xc4\x8dinilo bliskom obi\xc4\x8dnim ljudima jest \xc4\x8dinjenica da Jackie ne dijeli uvijek samo batine drugima, ve\xc4\x87 ih zna i primiti, a tu i tamo mo\xc5\xbee se dogoditi i da zbri\xc5\xa1e s popri\xc5\xa1ta sukoba. U filmovima u kojima glumi sve radi sam, bez obzira na mogu\xc4\x87u opasnost. Pomalo se rugaju\xc4\x87i, ka\xc5\xbee kako je u usporedbi s_NEWLINE_Arnoldom Schwarzeneggerom ili Sylvesterom Stalloneom, koji koriste kaskadere jer ne mogu izvesti niti iole tjelesno zahtjevniju scenu, on pravi \'opasni momak\'. Za uspje\xc5\xa1no izvr\xc5\xa1enje svih izazova mora se biti u izvrsnoj formi, ali unato\xc4\x8d tome Chan ne dr\xc5\xbei nikakvu dijetu i jede sve, dnevno vje\xc5\xbeba tri sata i tr\xc4\x8di po osam kilometara. No, najva\xc5\xbenije su vje\xc5\xbebe s laganim utezima, kako bi tijelo bilo \xc5\xa1to pokretnije ali ne i pretjerano nabildano.\n_START_SECTION_\nKaskaderstvo\n_START_PARAGRAPH_\nChan ima i svoj kaskaderski tim koji broji \xc5\xa1esnaest ljudi. S njima je uspostavio obiteljski odnos. On se brine za njih i pla\xc4\x87a im osiguranje, jer su svi, \xc5\xa1to nimalo ne \xc4\x8dudi, na \'crnoj listi\' osiguravaju\xc4\x87ih dru\xc5\xa1tava. U slu\xc4\x8daju ozbiljnije povrede, Chan se obvezao brinuti za njih do kraja \xc5\xbeivota. Me\xc4\x91utim, u slu\xc4\x8daju nastupa u tu\xc4\x91em filmu, gube sve privilegije. Da bi se uop\xc4\x87e moglo postati \xc4\x8dlanom te grupe, prvih godinu-dvije samo se gleda i poma\xc5\xbee jer, po Jackieu, i promatranje predstavlja izvrsno iskustvo. Nakon toga, malo po malo novaci po\xc4\x8dinju ulaziti u pravi posao, sve do trenutka dok ne postanu prvorazredni kaskaderi. I tako deset-petnaest godina, nakon \xc4\x8dega dobivaju status Chanovih koordinatora za borila\xc4\x8dke vje\xc5\xa1tine. Ti ljudi rade sve \xc5\xa1to im Jackie nalo\xc5\xbei, ali i on daje vi\xc5\xa1e nego dobar primjer izvode\xc4\x87i i najopasnije poduhvate sam. Jackiea Chana je RoadShow Magazine devet puta proglasio najboljim stranim glumcem godine, a 6. rujna 1986. godine slavljen je u San Franciscu Dan Jackija Chana. Britanska vlada Chana je proglasila \xc4\x8dlanom Most Excellent Order of the British Emprise, od Francuske kinoteke dobio je Des insignes de Chevalier des Arts et des Lettres, a 1995. godine MTV mu je uru\xc4\x8dio nagradu za \xc5\xbeivotno djelo. Svemu tome treba pridodati i hrpu nagrada kao najboljem glumcu ili istaknutoj osobi koje je dobivao po Aziji. Chan je uz sve to i predsjednik Udru\xc5\xbeenja redatelja Hong Konga, Filmskog udru\xc5\xbeenja Hong Konga, po\xc4\x8dasni predsjednik Udru\xc5\xbeenja filmskih radnika, potpredsjednik Udru\xc5\xbeenja izvo\xc4\x91a\xc4\x8da Hong Konga i \xc4\x8dlan Izvr\xc5\xa1nog odbora Udru\xc5\xbeenja kaskadera Hong Konga.\n_START_SECTION_\nPrivatni \xc5\xbeivot\n_START_PARAGRAPH_\nChan \xc4\x8duva svoju privatnost, odbija svaki razgovor o toj temi. Ne \xc5\xbeeli ni\xc5\xa1ta re\xc4\x87i o nikad ozakonjenom braku s tajvanskom glumicom Ling Fung-Chiao, o vezama s drugim \xc5\xbeenskim zvijezdama, pa \xc4\x8dak ni o broju svoje djece. Kako bi svoj stav objasnio, navodi primjer dvaju obo\xc5\xbeavateljica koje su izvr\xc5\xa1ile samoubojstvo (bacanjem pod vlak i ispijanjem otrova) kada je svojedobno priznao da izlazi s jednom \xc5\xbeenom. Saznav\xc5\xa1i za tragediju, odlu\xc4\x8dio je \xc4\x87e svoje obo\xc5\xbeavateljice ubudu\xc4\x87e \xc4\x8diniti sretnima u vlastitom neznanju. Tako \xc4\x8dak i u filmovima nema ljubavnih scena, a ako na kraju i osvoji djevojku, nitko nije potpuno siguran \xc5\xa1to \xc4\x87e se dalje zbivati. Uspjeh je Chana, naravno, u\xc4\x8dinio bogatim \xc4\x8dovjekom. Ali, zahvaljuju\xc4\x87i sponzorima, ne mora ni\xc5\xa1ta kupovati, od onoga \xc5\xa1to obla\xc4\x8di do toga \xc5\xa1to jede. Stoga, ne zaboravljaju\xc4\x87i svoju pro\xc5\xa1lost, velik dio novca daje u dobrotvorne svrhe, putem zaklada koje je osnovao u Hong Kongu i Japanu za pomaganje \xc5\xa1kolovanja siroma\xc5\xa1ne djece. U svim svojim filmovima za azijsko tr\xc5\xbei\xc5\xa1te Jackie Chan redovito i pjeva, a tako\xc4\x91er objavljuje i samostalne albume.\n_START_SECTION_\nDiskografija\n_START_PARAGRAPH_\nU Hong Kongu i diljem Azije Jackie Chan je vrlo popularan i uspje\xc5\xa1an pjeva\xc4\x8d. Glazbom se profesionalno po\xc4\x8deo baviti 1980. godine. Pjeva na raznim jezicima i \xc4\x8desto \xc4\x8dini glazbu za svoje filmove (FM).'